ความเสี่ยงในการประกอบธุรกิจ

1.  ความเสี่ยงจากความไม่เพียงพอของเงินทุนหมุนเวียน

เมื่อปลายปี2552
บริษัทได้ตัดสินใจแก้ปัญหาการขาดสภาพคล่องอันมีสาเหตุหลักมาจากโครงการขนาดใหญ่ที่มีปัญหา
ผ่านกระบวนฟื้นฟูกิจการเพื่อปกป้องธุรกิจหลัก(Core Business) ของบริษัทไว้
เนื่องจากธุรกิจหลักของบริษัท ยังคงดำเนินอยู่อย่างปกติ
เงินรับจากลูกค้าจะนำมาใช้ในส่วนของการดำเนินงานปัจจุบันเท่านั้น
จึงทำให้ขณะนี้บริษัทมีสภาพคล่องดีมาก เนื่องจากบริษัทสามารถพักชำระหนี้เก่าไว้ก่อน
และจะเริ่มชำระเมื่อศาลฯอนุมัติแผน
โดยการชำระหนี้ดังกล่าวจะใช้กระแสเงินสดที่เหลือจากการดำเนินงานในปัจจุบันและอนาคต

2.  ความเสี่ยงจากอัตราแลกเปลี่ยน

บริษัทนำเข้าวัตถุดิบบางส่วนจากต่างประเทศ ทำให้มีหนี้สินเป็นเงินตราต่างประเทศ
ในขณะเดียวกันบริษัทมีรายได้จากการขายสินค้าในต่างประเทศในรูปเงินตราต่างประเทศเช่นกัน
บริษัทจึงบริหารความเสี่ยงโดยใช้วิธี Natural hedge ได้ส่วนหนึ่ง
อย่างไรก็ตามยังคงมีความเสี่ยงจากอัตราแลกเปลี่ยนที่เกิดจากผลต่างระหว่างยอดซื้อและยอดขาย
จึงอาจเกิดผลกระทบทั้งด้านบวกและด้านลบต่อบริษัท เพื่อเป็นการลดความเสี่ยง
บริษัทจึงมีนโยบายซื้อขายเงินตราต่างประเทศล่วงหน้า (Forward contract)
และเครื่องมือทางการเงินด้านอื่นๆ เพื่อป้องกันความเสี่ยงของอัตราแลกเปลี่ยนที่อาจเกิดขึ้น

3.  ความเสี่ยงเกี่ยวกับความเชื่อมั่น

เนื่องจากสินค้าของบริษัทเป็นสินค้าทุน
บริษัทมีนโยบายที่จะส่งมอบสินค้าและบริการที่มีคุณภาพสูงภายใต้ระยะเวลาที่กำหนด และ
ภายใต้งบประมาณของลูกค้า การเข้าสู่กระบวนการฟื้นฟูกิจการของบริษัท
ทำให้มีความเสี่ยงที่ลูกค้าบางกลุ่มจะเกิดความไม่มั่นใจเรื่องความมั่นคงของบริษัท
ซึ่งที่ผ่านมาผู้บริหารได้ไปชี้แจงและให้ความมั่นใจกับลูกค้าด้วยตัวเอง อีกทั้งระยะเวลา 1
ปีที่บริษัทอยู่ในกระบวนการฟื้นฟูกิจการมา
ได้พิสูจน์แล้วว่าบริษัทสามารถดำเนินการและส่งมอบงานได้ตามสัญญา
และเมื่อพิจารณาจากยอดขายหลังจากบริษัทเข้าสู่ กระบวนการฟื้นฟูฯ จะเห็นว่ามีผลกระทบไม่มากนัก

4.  ความเสี่ยงจากการผันผวนของราคาวัตถุดิบ

เหล็กและสแตนเลสถือว่าเป็นวัตถุดิบหลักที่สำคัญในการผลิตของบริษัท
บริษัทจึงมีความเสี่ยงจากการผันผวนของราคาวัตถุดิบ และสินค้าขาดตลาดในบางช่วง
บริษัทมีการกำหนดคณะทำงานวางแผนการใช้วัตถุดิบ (Planning Team)
เพื่อให้การบริหารสินค้าคงคลังมีประสิทธิภาพมากขึ้น และมีการเสาะหาแหล่งผลิต และผู้ขายรายใหม่
จากทั้งในและนอกประเทศ เพื่อกระจายความเสี่ยง และ เพื่อให้เกิดการแข่งขันราคาของผู้ขาย
นอกจากนี้บริษัทฯ
ได้เจรจากับลูกค้าและระบุลงในสัญญาว่าหากราคาวัตถุดิบหลักเปลี่ยนแปลงไปเกินกว่า %
ที่ได้ตกลงกัน บริษัทจะปรับราคางาน

5.  ความเสี่ยงจากการพึ่งพาลูกค้าหรือผู้จัดจำหน่ายรายใหญ่

ในด้านการพึ่งพาลูกค้า บริษัทมีลูกค้ากระจายในหลายธุรกิจเป็นจำนวนมาก
จึงไม่มีความเสี่ยงจากการพึ่งพาลูกค้ารายใหญ่ อีกทั้งในด้านของการพึ่งพาผู้จัดจำหน่ายรายใหญ่
บริษัทสามารถจัดหาวัตถุดิบได้จากทั้งในประเทศและต่างประเทศ
และบริหารจัดการการซื้ออยู่อย่างต่อเนื่อง
จึงไม่ได้มีความเสี่ยงจากการพึ่งพาผู้จัดจำหน่ายรายใหญ่เช่นกัน

6.  ความเสี่ยงในการพึ่งพาผู้บริหาร

เนื่องจากกลุ่มผู้บริหารปัจจุบัน ซึ่งเป็นผู้ก่อตั้งบริษัท
เป็นกลุ่มที่มีประสบการณ์ในธุรกิจและเป็นที่รู้จักและได้รับการยอมรับอย่างกว้างขวางในเรื่องการสร้าง
Know How ของบริษัท
ซึ่งคุณสมบัติดังกล่าวมีส่วนสำคัญที่ทำให้บริษัทสามารถได้รับการไว้วางใจจากลูกค้า
ทำให้บริษัทมีความเสี่ยงด้านความอยู่รอดในกรณีที่มีการเปลี่ยนแปลงผู้บริหาร อย่างไรก็ตาม
บริษัทมีนโยบายการกระจายอำนาจในการบริหารงาน โดยมีคณะกรรมการบริหาร
และผู้อำนวยการฝ่ายต่าง ๆ ที่มีความรู้ความสามารถที่เหมาะสมเพื่อดูแลในสายงานต่าง ๆ
ทำให้ลดความเสี่ยงในการพึ่งพาผู้บริหารลงได้

7.  ความเสี่ยงจากคดีฟ้องร้อง

บริษัทได้ยื่นฟ้องลูกค้า บจ.ทีพีเค เอทานอล เมื่อวันที่ 29 กรกฎาคม 2552
และได้ตั้งสำรองหนี้สงสัยจะสูญของลูกหนี้รายนี้ไว้แล้ว
ซึ่งแสดงว่าบริษัทได้สะท้อนความเสียหายทั้งหมดไว้ในงบการเงินปี 2552 แล้ว
การดำเนินการตามกระบวนการของศาล อาจต้องใช้ระยะกว่าคดีจะสิ้นสุดนานพอสมควร
แต่หากศาลตัดสินให้บริษัทได้รับชำระหนี้ ก็จะเป็นรายรับส่วนเพิ่มขึ้นมาจากการชนะคดี